Šiaulių gidas

Šokio spektaklis „B+K“: legenda apie Birutę ir Kęstutį
2019-03-17 13:00 (Europe/Moscow) | Koncertų salė „Saulė”
IDĖJA IR CHOREOGRAFIJA – Edmundas Žička
MUZIKA – Donatas Zakaras
KOSTIUMAI – Neringa Savodnikienė
SCENOGRAFIJA – Ieva Beleckaitė

SIUŽETAS remiasi XVI amžiaus pradžioje Lietuvos metraštyje užrašyta tokia legenda: „Kęstutis, viešpataudamas Trakuose bei Žemaičiuose, išgirdo esant Palangoje mergelę, vardu Birutė, kuri pagonišku papročiu buvo pasižadėjusi savo dievams išsaugoti skaistybę ir pati buvo žmonių garbinama kaip dievaitė. Nuvyko pats didysis kunigaikštis Kęstutis tenai, ir labai ji jam patiko, nes buvo labai graži mergaitė ir protinga. Ir prašė ją, kad būtų jo žmona, Ji nenorėjo sutikti ir atsisakė, kad pasižadėjusi savo dievams išsaugoti skaistybę iki mirties. Ir kunigaikštis Kęstutis paėmė ją prievarta iš tos vietos, su didžia pagarba palydėjo ją į savo sostinę Trakus ir, sukvietęs brolius, iškėlė su savaisiais broliais dideles vestuves ir paėmė tą mergelę Birutę sau už žmoną.”

ATLIKĖJAI:
Vilniaus technologijų ir dizaino kolegijos šokių ansamblis „Sietuva“
Meno vadovas Edmundas Žička
Instrumentinės grupės vadovai Dainora Kinderienė ir Renatas Jaraminas

TRUKMĖ: 40 min.

Ievos Narkutės koncertas „Visos meilės taisyklės“
2019-03-16 17:00 | Koncertų salė „Saulė”
Ieva Narkutė grįžta su pavasariu, puikia nauja programa „Visos meilės taisyklės“ ir pirmojo vinilo „Dešimt“ pristatymu“.
Ieva per koncertus visada padaro daugiau, nei klausytojai iš jos tikisi. Ji – vienintelė iš visų Lietuvos scenoje moka savo dainas įvilkti į puikias istorijas, kurias pasakoja lengvai ir grakščiai, švelniai pasišaipydama iš savęs ir situacijos. Galima sakyti, kad jos koncertai – muzikos ir „ieviško stand up“ sintezė. Ir tą jos subtilų įžvalgumą ir subalansuotą humorą, publika vertina ne mažiau nei dainas, ir ne tik dainų, bet ir istorijų susirenka pasiklausyti.
Naujausia jos programa pavadinta „Visos meilės taisyklės“. Šį kartą tai bus ne paprastas koncertas, o, kaip Ieva sako, “psichologinis seansas su muzikiniais intarpais”. Koncerto klausytojų laukia ne tik dainos, bet ir Ievos surinktos visos meilės taisyklės, kurias reikia žinoti, norint sukurti santykius. Laimingus ar nelabai – kitas klausimas, bet santykius. O taip pat bus aptarta galybė žmogiškų santykių niuansų, kurie ir rimti, ir skausmingi, ir juokingi tuo pat metu.
„Anksčiau man atrodė, kad žmonių santykiuose neturėtų būti daug taisyklių. Viską, maniau, reikia daryti pagal jausmą. Bet metai ėjo, o jausmas mane vis nunešdavo kažkur ne ten, ne taip ir nebūtinai su tuo, su kuo norėjau. Nesurinkau visos pasaulio patirties savo kailiu, bet turiu psichologės magistro laipsnį, moku stebėti žmones ir su jais kalbėtis. Iš čia ir gimė „Visos meilės taisyklės“, kurias pristatysiu koncertuose. Kai kurios iš jų rimtesnės, kai kurios privers šyptelt, dar kitos – labai dramatiškos“, – sako I. Narkutė.
Ir tos taisyklės, kurias Ieva remdamasi savo patirtimi ir stebėdama žmones išgvildeno, gali išties nustebinti. Jos bus skirtos tiems, kurie pergyvena, jog sapnuoja savo buvusiuosius, taip pat tiems, kuriems smalsu, kokia būna ne pirmoji, o antroji meilė. Nepamiršti bus ir receptų mėgėjai- bus tiksliais kiekiais išvardinti (ne)laimingos meilės ingredientai.
Taigi, jei ką tik sutikote TĄ žmogų, arba TO ką tik netekote, jei TAS praėjo pro šalį nepastebėjęs arba TAS yra ne tas – Ievos Narkutės koncertas „Visos meilės taisyklės“ skirtas būtent jums. Ir jums bus tikrai nesunku pasijusti aklai įsimylėjusiu, nes, kaip sako Ieva: „Žmogui reikia neįtikėtinai mažai, kad įsimylėtų. Smulkmenos, mažmožio, vieno gero koncerto, ir jūs jau įklimpę“.
Jei jums dar maža – vasario pabaigoje pasirodo dar vienas Ievos Narkutės muzikinis leidinys – vinilo plokštelė „Dešimt“. „Prašymus išleisti vinilą girdžiu jau trejus metus. Šis formatas turi magijos: ir norisi jį išleisti, bet tuo pačiu ir nedrąsu. Atrodo, lyg jo reikėtų nusipelnyti“, – sako Ieva.
Galų gale, mūsų džiaugsmui, ji pasijuto nusipelniusi. „Dešimt“ keliaus su dainininke į visus koncertus. Vinilo plokštelėje, kaip ir galima įtarti iš pavadinimo – dešimt dainų. Geriausios iš visų trijų jos solinių albumų.
Ieva Narkutė – vokalas, klavišiniai
Aurimas Driukas – gitara

Nijolė Narmontaitė „Apie meilę rimtai ir juokingai“
2019-03-15 19:00 | Šiaulių arena
„Apie meilę rimtai ir juokingai” – nuo romantikos iki humoro, kuris liesis per kraštus.
Programoje: dainos, poezija, ištraukos iš spektaklių, istorijos iš keturių Nijolės Narmontaitės knygų „Ko nematė žiūrovai”. Ir, žinoma, dovanos.
Šio jaukaus koncertinio vakaro metu visus kviečiame būti kartu!
Pagrindinė renginio informacija
Baro stalai (aukštos kėdės): Nr. 30-38 ir Nr. 44-45
Stalai 4 ir 8 vietų: vietos prie stalų nėra numeruojamos
Nuolaidos: netaikomos
Nemokamai: vaikai nemokamai neįleidžiami
Renginio trukmė: ~ 1 val. 30 min.
Išankstiniai užsakymai (24 val. iki renginio pradžios):Vietoms prie staliukų priimami išankstiniai vaišių užsakymai. Užsisakant iš anksto taikoma 10% nuolaida. Kreiptis tiesiogiai telefonu: +370 671 34 555 TIK DĖL VAIŠIŲ UŽSAKYMŲ
Organizatorius: VšĮ „Pramogų sala“

PATRULIAI „15 metų scenoje! Švęsim garsiai!“
2019-03-15 18:00 | Koncertų salė „Saulė”
„Neįtikėtina, bet kitų metų pradžioje „Patruliams“ jau 15 metų! Laikas bėga… laimei mes nesenstame“, – šypsosi Algirdas Radzevičius. Vasario pradžioje jie su Juozu Butnoriumi pradės jubiliejinį „Patrulių“ koncertinį turą per Lietuvą, kurio pavadinimas pasako viską – „15 metų! Švęsim garsiai !“ (arba „Ramiai nebus“).

Jubiliejiniai koncertai prasidės jau vasario mėnesį ir tęsis iki balandžio. Atlikėjai aplankys daugiau nei 20 miestų. Koncertai vyks Klaipėdoje, Kaune, Marijampolėje, Panevėžyje, Šiauliuose ir dar daugelyje kitų Lietuvos miestų
„Norime švęsti savo šventę su gerai nusiteikusiais žmonėmis. O į mūsų koncertus visada susirenka kaip tik tokia publika. Kartais net apima toks keistas jausmas, atrodo, kad tuos žmones pažįsti. Susitinki ir visada yra apie ką pasikalbėti. Tai ir mūsų jubiliejiniuose koncertuose bus ne tik visiems gerai žinomų dainų, bet ir daug gerų istorijų iš užkulisių. O įsivaizduojate, kiek ten per 15 metų visko nutiko?!“ – intriguoja A. Radzevičius.

Kartu su mumis :
Kęstutis Radavičius – bosinė gitara
Evaldas Sidaras – mušamieji
Darius Kaškelis – klavišiniai

IKI SUSITIKIMO !

Koncertas, skirtas Lietuvos nepriklausomybės atkūrimo dienai paminėti „GIEDAME TĖVYNEI“
2019-03-11 14:00 | Koncertų salė „Saulė”
Lietuvos atkūrimo dieną kviečiame švęsti kartu! Jau kovo 11 d. 14 val. visų šiauliečių ir miesto svečių lauksime koncertų salėje „Saulė“ šventiniame koncerte „Giedame Tėvynei“.
Koncerte dalyvauja:
Choras „Vilnius“ (vyr. dirigentas Artūras Dambrauskas)
Šiaulių berniukų ir jaunuolių choras „Dagilėlis“ (meno vadovas ir dirigentas Remigijus Adomaitis)
Vilniaus šv. Kristoforo kamerinis orkestras (meno vadovas ir vyr. dirigentas Modestas Barkauskas)
Dirigentas Remigijus Adomaitis
ĮĖJIMAS SU KVIETIMAIS! Kvietimų skaičius ribotas. Juos pradėsime platinti koncertų salės „Saulė“ kasoje NUO KOVO 4 D. (1 žmogus gali pasiimti ne daugiau nei 2 kvietimus).

Koncertas „Lemon Joy - 25“
2019-03-08 19:00 | Šiaulių arena
„Pirmi autografai, meilės prisipažinimais išpaišyta laiptinė, pirma statulėlė… O mes tik kvailiojom tokiems pat kvailiojantiems“, – su šypsena pirmuosius „Lemon Joy“ žingsnius prisimena grupės lyderis Igoris Kofas. Kovo 8 dieną „Lemon Joy“ savo gerbėjus kviečia į šventinį dvidešimtpenktojo gimtadienio koncertą Šiaulių arenoje!
Karjeros pradžioje grupė ieškojo savo veido, skambesio, net pavadinimo. Mokykloje muzikantai repetavo trečiame aukšte, tad natūraliai pasivadino „Trečias aukštas“. Vėliau vadinosi „Aukštas 3“ („Etazh 3“), „Etazh“, „The Floor“. Jau grodami britpop stiliumi tapo „Lemon’s Joy“ (pagal Igorio Kofo plaukų spalvą plius „Joy“), su šiuo pavadinimu laimėjo geriausio debiuto statulėlę. Ilgainiui grupė atsisakė raidės „s“, pagaliau tapo „Lemon Joy“ ir suskambo taip, kad jų muziką įsimylėjo ir tebemyli tūkstančiai gerbėjų Lietuvoje.
„Kaitaliojom savo pavadinimus, negalvojom apie rimtą ir profesionalią veiklą. Tiesiog muzika buvo mūsų kraujyje ir be jos savęs neįsivaizdavom“, – sako Igoris Kofas. „Prieš 25-erius metus Lietuvos roko scenoje labai trūko perukų ir blizgučių, buvo atskiros pop ir roko scenos. Mes drastiškai bandėme jas sujungti, kad ir su daina „Balta meilė“. Keitėsi stiliai, dainos ir instrumentai, tik nesikeitė meilė muzikai.“
Per savo gyvavimą „Lemon Joy“ išleido septynis studijinius albumus – „Glostyk“ (1996), „Super“ (1998), „Mylėt tave taip beprotiška ir keista“ (1999), „REstart“ (2001), „1210“ (2006), „Stebuklas“ (2011) ir „Willkommen“ (2016).
Iš šių albumų į vieną šventinę programą atrinkę geriausias savo dainas, kovo ir balandžio mėnesiais „Lemon Joy“ muzikantai, vedami savo charizmatiško vokalisto Igorio Kofo, aplankys didžiausius Lietuvos miestus.

Dainuoja Edmundas ir Rimvydas Kučinskai ir „Moteris Saulė 2018“ apdovanojimai
2019-03-08 18:00 | Koncertų salė „Saulė”
Programa: Dviejų dalių šventinė programa su pertrauka. Trukmė iki 3 val.
Nepamirštamos Edmundo ir Rimvydo Kučinskų dainoms skambės pritariant styginių kvartetui, o koncerto pabaigoje pasveikinsime “Moteris Saulė 2018” rinkimų finalo nugalėtoją.

„Moteris Saulė 2018“ rinkimų finalas
Kovo 8 d. Šiaulių koncertų salėje „Saulė“ vyks ypatingas renginys – „Moteris Saulė 2018” paskelbimo iškilmės. Jau vienuoliktus metus ,,Šiaulių televizijos” iniciatyva yra renkama iškiliausia Šiaulių apskrities metų moteris, kuriai suteikiamas „Moteris Saulė“ titulas. Ši iškilminga tradicija kasmet sulaukia vis didesnio Šiaulių regiono gyventojų dėmesio, tad „Šiaulių televizija“ filmuotą renginį pristato ir savo žiūrovams, kurie tampa šio gražaus renginio dalyviais.

Šventinio koncerto programa
Tradicija tapo ir specialiai „Moteris Saulė” rinkimams parengta populiariausių Lietuvos atlikėjų koncertinė programa. Šiais metais Edmundas ir Rimvydas Kučinskai pritariant styginių kvartetui žiūrovams dovanos puikią nuotaiką bei įsimintines muzikines akimirkas.Koncertinėje programoje skambės mielos širdžiai melodijos, atliekami soliniai kūriniai bei duetai.

Juozo Pranckevičiaus tapybos darbų paroda „Peizažo refleksijos“
2019-03-08 17:00 | „Laiptų galerija”
Kovo 8 d. 17 val. „Laiptų galerijoje“ atidaroma Juozo Pranckevičiaus tapybos darbų paroda „Peizažo refleksijos“.
Juozas Pranckevičius priklauso tapytojų „individualistų“ grupei. Joje – per 20 menininkų – Ričardas Bartkevičius, Rimas Zigmas Bičiūnas, Jonas Daniliauskas Juozas Vosylius, Aleksandras Vozbinas ir kt.
Juozas Pranckevičius studijavo architektūrą, tačiau ją iškeitė į tapybą. Priklauso tapytojų individualistų grupei. Tai antroji menininko personalinė paroda Šiauliuose, nors grupinėje parodoje jau ne kartą yra pristatęs savo kūrybą Laiptų galerijoje.
Juozo Pranckevičiaus kūryboje vyrauja peizažas, gamtovaizdžių, marinistikos ir urbanistikos motyvai. Didžioji peizažų dalis nutapyta pleneruose, dėl to paveiksluose akivaizdi spalvinė darna, derinių įvairovė, ryžtinga ir emocionali teptuko kalba. Individualistai savo kūryboje nesilaiko griežtai apibrėžtų programinių ribų, čia sutelpa įvairios tendencijos ir stilistinės kryptys. Itin brangindami prieškario moderniosios tapybos tradiciją, jie aktyviai vysto plastinę meno kalbą, ypatingą dėmesį skiria spalvos, potėpio išraiškai, kūrinio visumos įtaigumui.
Menininkas yra ir žinomas galerininkas, veiklus visuomenininkas ir menų mecenatas, aktyviai dalyvauja labdaros akcijose.
Paroda veiks iki balandžio 3 d.

Nemokamas Pijaus Kondroto koncertas „Tai gražiai mane augino…“
2019-03-03 16:00 | Koncertų salė „Saulė”
Koncerte dalyvauja:
Operos solistai, tarptautinių konkursų laureatai: profesorius Deividas Staponkus (baritonas), Rasa Juzukonytė (sopranas), Edgaras Davidovičius (tenoras), Kšištofas Bondarenko (bosas), Pijus Kondrotas (baritonas),
Šiaulių berniukų ir jaunuolių choras „Dagilėlis“ (meno vadovas ir dirigentas Remigijus Adomaitis),
Koncertmeisterė Daiva Šulcaitė (fortepijonas),
Tarptautinių konkursų laureatė, pianistė Lina Giedraitytė (fortepijonas),
Šiaulių pučiamųjų orkestras (meno vadovas Sigitas Vaičiulionis, dirigentas Gediminas Brūzga).
Koncerto vedėja Raimonda Sližienė

Įėjimas nemokamas

Užgavėnės prie Rėkyvos ežero
2019-03-03 13:00 | Prie Rėkyvos ežero
Kovo 3 d. (SEKMADIENIS)

13 val. vyks Užgavėnės prie Rėkyvos ežero. Tradicinėje žiemos išvarymo ir pavasario pasitikimo šventėje netrūks linksmybių, šurmulio ir pramogų. Programoje numatytas koncertas, tradicinė Lašininio ir Kanapinio kova, Morės deginimo ceremonija, žaidimai, šokiai, dainos ir kitos linksmybės.
Renginys nemokamas

Uodo Šeimos Turgelis
2019-03-03 10:00 - 14:00 | Šiaulių arena
Uodo Šeimos Turgelyje jūsų laukia:
– drabužiai, avalynė ir aksesuarai visai šeimai;
– prekės vaikams, žaislai, vaikiška technika;
– rankdarbiai, smulkmenos buičiai ir namams;
– prekės grožiui ir sveikatai;
– ir viskas ko gali prireikti kiekvienai šeimai 🙂
Prekiauti galima asmeniniais, nebenaudojamais savo šeimos daiktais: vaikų ir suaugusiųjų drabužiais, avalyne, aksesuarais, žaislais, vaikiškomis prekėmis, smulkmenomis namams, buičiai, laisvalaikiui, knygomis ir rankdarbiais.
Prekybos vietos kaina prekiaujantiems asmeniniais daiktais – 12 €
Prekybos vietos kaina prekiaujantiems rankdarbiais – 14 €
REGISTRACIJA PREKYBAI: www.uodas.lt
PREKYBOS VIETA IR INVENTORIUS:
Prekeiviui suteikiama pusė stalo (plotas 0,8-1m x 1 m), kėdė ir vieta prie stalo (~1m) papildomam inventoriui pasistatyti.
Dėl prekybos asmeniniais šeimos daiktais teirautis:
Tel.: +370 635 11612, el.paštu: seimosturgelis@uodas.lt
Dėl komercinės prekybos ir reklamos turgelių metu teirautis:
Tel.: +370 608 69269, el.paštu: daiva@uodas.lt
Įėjimas NEMOKAMAS, nes šypsena nieko nekainuoja 🙂

Užgavėnės prie Žaliūkių vėjo malūno
2019-03-02 14:00 | Žaliūkių vėjo malūnas
Kovo 2 d. (ŠEŠTADIENIS)
14 val. vyks tradicinė žiemos šventė – Užgavėnės. Žaliūkių malūnininko sodyba, Architektų g. 73, Šiauliai. Renginys nemokamas.

Programoje:
linksmybės su persirengėliais, gardūs blynai ir kiti Užgavėnių valgiai, lauko žaidimai vaikams, pirtis ant ratų, jomarkas, bendruomenių sambūris, šokiai ir dainos prie laužo, Lašininio ir Kanapinio kova, Morės deginimas.
Sušalti neleis ir šventinę nuotaiką skleis folkloro ansambliai „Jorė“, „Tyklė“ (Vilnius), „Alksna“ ir „Alksniokā“ (Mažeikiai), „Margulis“, „Gasužis“, „Vieversėlis“ (Šiauliai), Ukrainiečių tautinės bendrijos artistai (Šiauliai), Šeduvos kultūros ir amatų centro folkloro ansamblis, humoro grupė „Sprandžina“ (Šeduva), liaudiškos muzikos kapela „Ringuva“ ir moterų klubas „Gyvenimo prieskoniai“ (Drąsučiai, Šiaulių r.), pirtis ant ratų „Angelai ir demonai“ (Šiauliai).

Mados ir grožio mugė ,,Design for life’
2019-03-02 10:00 - 17:00 | Šiaulių arena
Nemokamoje mugėje lankytojų lauks virš 100 unikalių kūrėjų, stiliaus žinovų ir grožio prekių atstovų,kurie kvies ruoštis šiltiesiems sezonams. Renginyje vyks ir modelių pasirodymai, tam bus specialiai įrengta scena, joje pristatomos būsimo sezono aktualijos.
DATA 03 02
LAIKAS nuo 10 iki 17 val.
VIETA Šiaulių arena
ĮĖJIMAS NEMOKAMAS
Tavęs lauksime kartu su:
• Pavasario/vasaros drabužių kolekcijas pristatančiais dizaineriais.
• Kosmetikos, grožio priemonių gamintojais ir atstovais.
• Papuošalų gausa stebinančiais kūrėjais.
• Aksesuarais ne tik moterims, bet ir vyrams.
• Viskuo vaikams: drabužiais, aksesuarais, knygomis ar žaislais.
• Namų aplinkai skirtomis interjero detalėmis ir išskirtiniais gaminiais.

JAZZU. WELCOME koncertinis turas
2019-03-01 20:00 | Šiaulių arena
Justė Arlauskaitė-Jazzu kitų metų vasario mėnesį leisis į savo pirmąjį solinį koncertinį turą po didžiausias Lietuvos arenas. Naujas koncertinis turas – tai galimybė išvysti naują dainininkės pradžią: daugybė naujų dainų, kuriose atsispindės moteriškas manifestas, visapusiška laisvė, žavesys ir laimė.
Atlikėja pažada, kad jos koncertuose gerbėjai išgirs ne tik kompozicijas iš naujų albumų, bet ir geriausias pastarojo meto dainas. WELCOME turas – tai ne tik vienos iš naujo albumo dainų pavadinimas, bet ir labai atviras Jazzu kvietimas klausytojams įžengti į jos pasaulį, kur scena ypatingą vietą užima jau pusę atlikėjos gyvenimo. O kiek dar laukia priešaky – nauja programa su pirmais žingsniais į pasaulio muzikos rinką.
Naujausios ir jau gerbėjų pamėgtos Jazzu dainos kovo 1 dieną skambės Šiaulių arenoje.

Anželikos Cholinos šokio teatro spektaklis „IDIOTAS“
2019-02-28 19:00 | Šiaulių dramos teatras
F. Dostojevskio romano motyvais pagal Gija Kančeli muziką

Režisierė-choreografė – Anželika Cholina.
Scenografas – Marijus Jacovskis.
Kostiumų dailininkė – Olga Filatova.
Šviesų dailininkas – Tadas Valeika.

Vienas žymiausių rusų rašytojo Fiodoro Dostojevskio (1821–1881) romanų – Idiotas – naujai atgimė Lietuvos teatro scenoje. Spektaklio režisierės – choreografės Anželikos Cholinos išverstas į subtilią šokio kalbą, šis kūrinys naujai prabilo apie aktualiausius dabarties klausimus, naikinančius žmogaus individualumą.
„Dabartinis laikas atėmė iš žmogaus savojo „aš” pojūtį, dėmesį ir pagarbą savo individualumui. Mes dažnai nesugebame pamatyti šviesos nei savyje, nei kitame. O jei ir pavyksta tai padaryti, šiandien tai greitai yra įvardinama kaip keistumo apraiška. Žmogus tarsi neteko savo teisių, nebegali būti kitoks” – A. Cholina.
Šia prasme prieš 150 metų parašytas F. Dostojevskio „Idiotas” tampa visiškai šiuolaikiška literatūrine medžiaga. Pagrindinis šios istorijos veikėjas kunigaikštis Myškinas tampa žmogiškumo įsikūnijimu, per kurį Dostojevskis parodo kas gali atsitikti, kai toks žmogus susiduria su visuomene. Myškino „idiotizmas” dažnai susiduria su visuomenės normomis, taip parodomas kunigaikščio naivumas. Deja, „idiotas” negali išgelbėti savęs nuo visuomenės ir galiausiai išprotėja.
A|CH spektaklyje “Idiotas” pasitelkiant šokio kalbą atveriamos šios be galo jautrios visuomenės ir žmogiškumo žaizdos. Ieškoma atsakymų į vieną opiausių šio laikmečio klausimų: “Ar šiuolaikinis žmogus prarado galimybę būti savimi? Ar dar galima jį išgelbėti?
Myškino vaidmenį atliekantis aktoriaus Donato Švirėno manymu žmogaus stipriausias raumuo yra širdis. “Tik problema ta, kad visais laikais žmonės turėjo skirtingas širdis: vienus vadiname beširdžiais, kiti turi ją labai plačią, dar yra sudaužytos širdys, vieniem širdį skauda, o kitų – džiaugiasi. Mano personažas turi labai atvirą širdį, į kurią įsileidžia visus, nepaisant laikmečio, kultūros ir visuomenės normų. Ir tik nuo pačio žmogaus priklausys ar jis taps geresniu, ar sumindžios ją”, svarsto Donatas.
Spektaklyje skamba įspūdinga, dramatizmo kupina Gija Kančeli muzika.
Scenovaizdį kuria ilgametis choreografės bendramintis Marijus Jacovskis, spektaklio kostiumų dailininkė – Olga Filatova.

Koncertas „Virility. Trijų žaidimas“
2019-02-28 18:30 | Chaimo Frenkelio viloje
Koncerto scenoje išvysite: šveicarą B. Bieri (Alpių ragas, hangas, obertoninis giedojimas), V. Gerulaitį (poezija), L. Treikauską (violenčelė). Kaip teigia V. Gerulaitis – „Virility – trijų vyrų kelionė į moters bei vyro santykių pasaulį. Sudėtingą ir painų, apsimestinį ir tikrą.“ Atlikėjai kviečia į Chaimo Frenkelio vilą „pasiklausyti ir išgirsti tai, kas atsitinka kiekvieną naktį tūkstančiams Adomų ir Ievų kur nors po gluosniais ar palmių šešėlyje…“
Bilieto kaina – 10 Eur.

Pranešimas apie Adolfo Ramanausko-Vanago palaikų paiešką
2019-02-27 17:00 | Fotografijos muziejuje
Šiaulių „Aušros“ muziejus, siekdamas prasmingai paminėti 1949-ųjų vasario 16 d. Lietuvos laisvės kovos sąjūdžio (LLKS) Tarybos deklaracijos pasirašymo 70-ąsias metines, kviečia išsamiau susipažinti su vienu iš šios deklaracijos signatarų, partizanų vadu Adolfu Ramanausku-Vanagau bei sužinoti daugiau apie naujausius tyrimus, susijusius su šia asmenybe.
2019 m. vasario 27 d., trečiadienį, 17 val. Fotografijos muziejuje (Vilniaus g. 140) Vilniaus universiteto docentas dr. Gintautas Vėlius ir Lietuvos gyventojų genocido ir rezistencijos tyrimo centro vyriausiasis istorikas Dalius Žygelis skaitys pranešimą apie Adolfo Ramanausko-Vanago palaikų paiešką – pristatys istorinių, archeologinių, antropologinių ir teismo medicinos tyrimų eigą bei rezultatus.
Adolfas Ramanauskas-Vanagas (1918–1957) į partizanų gretas įstojo 1945 m. balandį – vadovavo Nemunaičio apygardos partizanų būriui, vėliau – Dzūkų grupės Merkinės batalionui. 1946 m. tapo Merkio rinktinės, o 1947 m. rudenį – Dainavos apygardos partizanų vadu. 1948 m. jis buvo išrinktas Pietų Lietuvos (Nemuno) partizanų srities vadu, o 1950 m. tapo LLKS gynybos pajėgų vadu. 1956 m. spalį A. Ramanauskas-Vanagas buvo išduotas ir suimtas. Jis buvo kankinamas beveik metus, kol 1957 m. rugsėjo mėn. jam buvo paskirta mirties bausmė. Lapkričio 29 d. Vilniuje nuosprendis buvo įvykdytas. Palaikų užkasimo vieta ilgus metus nebuvo žinoma.
2018-ieji metai buvo paskelbti Adolfo Ramanausko-Vanago metais. Simboliška, kad būtent tų metų birželį, po beveik du dešimtmečius trukusių paieškų, Vilniaus Našlaičių kapinėse buvo atrasti jo palaikai. Pasitelkus istorijos, archeologijos, teismo medicinos ir antropologijos specialistus buvo atlikti unikalūs tyrimai, apie kuriuos plačiau bus papasakota susirinkusiems į renginį Fotografijos muziejuje. Renginys nemokamas.

Spektaklis šeimai „Pabėgimas iš Trepsės namų“
2019-02-24 12:00 | Šiaulių dramos teatras
Režisierius, libreto ir muzikos autorius: Andrius Kaniava

Scenografė ir kostiumų dailininkė: Rūta Venskutė

Dailininkė: Morta Katauskaitė

Vaizdo režisierius: Vaidas Lekavičius

Šviesų režisierius: Darius Malinauskas

Aranžuočių autorius: Sigitas Mickis

Choreografė: Airida Gudaitė

Dizainerė maketuotoja – Agnė Lasinskienė

Drabužių dizainerė: Birutė Zorskienė

Ši istorija gyvuoja jau beveik 5 dešimtmečius, tėvai ir seneliai girdėjo ją, turi ir tu, mažasis drauge, išgirsti. Seniai seniai, vienas dėdė, vardu Jonas Avyžius, parašė nuostabų pasakojimą „Aštuonetas iš Trepsės namų“. 2018 metais kitas dėdė, iš vaikiškų spektaklių puikiai pažįstamas aktorius, dainininkas ir režisierius Andrius Kaniava ėmė ir pastatė miuziklą „Pabėgimas iš Trepsės namų“.
Tai istorija apie mergaitę, kokių pilna mūsų pasaulyje. Užtenka jai treptelėti kojele ir mama tenkina kiekvieną jos norą. Daugiausia tokių norų mergaitei iš miuziklo, žinoma, kildavo žaislų parduotuvėje! Taigi, jos kambarys buvo pilnas žaislų, tik šeimininkė jų nemylėjo ir jais nesirūpino. Vieną dieną pamirštos ir apleistos lėlės susivienijo ir suorganizavo pabėgimą. Palikusios Trepsės namus, jos sėdo į seną gerą “Trantą” ir pasileido į kupiną nuotykių kelionę. Kokia ji buvo, kas joje laukė, kokie netikėtumai pabėgėlius užklupo – viskas bus atskleista….
… Ir tai be pabaigos ir laimingos pradžios, ir be baimės
Ir tai be pabaigos, ir laimingos pradžios, tik su laime!
Tėveliai ir mamytės, seneliai ir močiutės, maži ir dideli! Keliaujam kartu? Leidžiamės į nuotykius?

Nemokamas muziejų lankymas
2019-02-24 11:00 - 17:00
Nuo 2019 m. kiekvieno mėnesio paskutinį sekmadienį Šiaulių „Aušros“ muziejaus padalinių – Chaimo Frenkelio vilos, Fotografijos, Radijo ir televizijos, Dviračių muziejų, ŠAM Edukacijos centro, Žaliūkių malūnininko sodybos, Poeto Jovaro namo – ekspozicijas 11–17 val. bus galima apžiūrėti nemokamai.

Miuziklas „Paryžiaus katedra“
2019-02-22 19:00 | Šiaulių arena
Legendinis miuziklas „Paryžiaus katedra“ sugrįžta į didžiąsias Lietuvos scenas su naujais atlikėjais, kviesdamas pasimėgauti neblėstančio grožio meilės istorija. Nors miuziklas šalies scenose rodomas jau daugiau nei 10 metų, bet jį verta pamatyti ir išgirsti vėl ir vėl. Šiame užburiančiame miuzikle debiutuoja talentingos, žavios, charakteringos atlikėjos Miglė Pivoriūnaitė ir Gabrielė Bielskytė kuriančios Esmeraldos vaidmenį.
Įspūdingą reginį scenoje sukuria ne tik romantiška ir jaudinanti muzika, bet ir įspūdingos dekoracijos, didelis būrys šokėjų bei daugybė vienas už kitą nuostabesnių Lietuvos dainininkų. Povilas Meškėla, Raimondas Baranauskas, Deividas Norvilas, Egidijus Bavikinas, Mindaugas Zimkus, Viktoras Malinauskas, Akvilė Garbenčiūtė – visas Lietuvos muzikos žvaigždynas su užsidegimu kuria spalvingus personažus ir pasakoja amžiną meilės istoriją.
Viktoro Hugo romano „Paryžiaus katedra“ motyvais sukurtas išskirtinis muzikinis pasakojimas puikiai atskleidžia amžinos kovos tarp gėrio ir blogio, meilės ir neapykantos peripetijas ir priverčia žiūrovo širdį plakti daug dažniau.
Baritonas Raimondas Baranauskas prisipažįsta: „Išgirdęs „Paryžiaus katedros“ muziką pagalvojau, kad palaiminti tie, kurie gali atlikti tokią gražią muziką. Mano svajonė išsipildė su kaupu – jau 10 metų dainuoju šiame miuzikle ir labai tuo džiaugiuosi. Ši muzika vis dar jaudina mano širdį, ir taip leidžia man pasiekti ir visų klausytojų širdis!”
Jaunoji ir talentingoji atlikėja Miglė Pivoriūnaitė atvirauja: „Pirmą kartą klausydama šio miuziklo, pasijaučiau stebuklingai nukelta į tuos laikus Prancūzijoje. Muzika, vaizdas, šokis, jausmai – viskas susipina į tobulą reginį. Džiaugiuosi, kad įkūnydama Esmeraldą, kartais ryžtingą, o kartais viliojančią, galiu atskleisti savo meilę muzikai. Kiekvieną rytą keliuosi su mėgstamiausia šio miuziklo daina ,,Aš čigonė“, kuri mane yra tiesiog užbūrusi.“
Ramūno Marcinkaus režisuotame miuzikle „Paryžiaus katedra“ – istorija apie aistros draskomą jaunos Esmeraldos širdį, amžiną Kvazimodo meilę, blogio ir gėrio kovą, rūpestį ir atsidavimą, puikybės ir dorovės akistatą.
11-tasis miuziklo “Paryžiaus katedra“ koncertų turas, kurį organizuoja „Domino“ teatras, prasideda vasario 21 d. – koncertu Vilniuje, „Compensa“ koncertų salėje. Kiti pasirodymai Lietuvoje: vasario 22 d. – Šiauliuose, vasario 23 d. – Kaune, kovo 1 d. – Klaipėdoje, kovo 2 d. – Alytuje, kovo 8 d. – Panevėžyje ir kovo 28 d. – Marijampolėje. Bilietus galite įsigyti www.bilietai.lt, www.kakava.lt

Spektaklis "Išrinktieji"
2019-02-20 18:30 | Šiaulių dramos teatro Mažoji salė
Vienos dalies detektyvinė tragikomedija
Dramaturgė ir pjesės autorė – Gabrielė Labanauskaitė
Režisierė – Monika Klimaitė
Scenografė/ kostiumų dailininkė – Berta Bocullaitė
Kompozitorius – Andrius Kairys

VAIDINA:

Politikė – Inga Norkutė
Mokytoja –Vilija Paleckaitė
Emigrantė – Eglė Ancevičiūtė
Verslininkas – Anicetas Gendvilas
Latvis imigrantas – Mindaugas Jurevičius
Hipsteris – Povilas Adomaitis
Šiaulių gezas – Anupras Jucius
Nominantė – Rimanta Krilavičiūtė

Į kambarį prie prabangiai padengto stalo renkasi pavieniai žmonės, sukviesti į „Geriausio metų žmogaus“ apdovanojimus. Staiga nerūpestingų ir šmaikščių pokalbių srautą nutraukia pasigirdęs balsas, kuris praneša, kad tarp susirinkusiųjų yra žudikas ar žudikė. Situacija ima keistis labai netikėta linkme. Atmosfera kaista, humoras virsta rimtais kaltinimais, o nominantai – nevaldomais žiaurumo bacilos nešiotojais. Eksperimentas prasideda…

Spektaklis „Išrinktieji“ – tai drąsus jaunų teatro kūrėjų komandos meninis tyrimas žiaurumo tema. Pasak spektaklio kūrėjų, šiandien kaip niekad esame linkę į užslėptas ir nematomas žiaurumo formas: psichologinį terorą, moralinį smurtą, „etikečių klijavimą“ ir savo poelgių pateisinimą, prisidengus doruolio ir teisuolio kaukėmis.

„Tai spektaklis apie septynis nekaltus žmones, pakliuvusius į eksperimentą, jiems to nė neįtariant. Šį eksperimentą galima apibūdinti kaip „žiaurumo laboratoriją“, kurioje tyrinėjamos žiauraus elgesio ir agresijos išraiškos formos. Dažnai emocinį ar psichologinį žiaurumą žmogus linkęs pateisinti ar ignoruoti, priešingai nei fizinį smurtą. Tačiau net ir pati pasyviausia žiaurumo forma vis tiek yra agresija“, – įsitikinusi režisierė Monika Klimaitė.

Spektaklio žanras artimas detektyvui, bet kartu tai ir gilus tiriamasis žvilgsnis į žmogaus psichologijos gelmes. Režisierė Monika Klimaitė spektaklio temą apibrėžia kaip „žiaurumo plačiąja prasme laboratoriją“. Pasak spektaklio dalyvius konsultavusios psichologės Vaivos Klimaitės, „žiaurūs gali tapti visi – ir tai itin nepatogi mintis, priverčianti susitikti su savo demonais, pajusti diskomfortą ir baimę. O baimes visada verta nugalėti“.

Spektaklis sukurtas kolektyvinės kūrybos principu – kūrimo pradžioje aktoriams buvo pateiktas tik siužeto karkasas, kuris repeticijų metu, bendradarbiaujant su dramaturge Gabriele Labanauskaite bei psichologe Vaiva Klimaite, užsipildė autentišku turiniu. Pasal pjesės autorės, „Išrinktieji“ – tai aktualus ir dinamiškas, „čia ir dabar“ principu paremtas meninis-socialinis eksperimentas, žadantis žiūrovui netikėtų potyrių ir atradimų.

Monika Klimaitė/ spektaklio režisierė – režisūros žinių sėmėsi Lietuvoje, Didžiojoje Britanijoje, Danijoje bei Jungtinėse Amerikos Valstijose. Didelį dėmesį skiria bendradarbiavimui su aktoriais ir kūrybine komanda. Spektaklyje „Išrinktieji“ pirmą kartą savo kūrybinėje praktikoje ji išbandė kolektyvinės kūrybos principą. Monika džiaugiasi, kad šis spektaklis suteikė galimybę kurti savo gimtajame mieste.

Gabrielė Labanauskaitė/ dramaturgė – Lietuvos muzikos ir teatro akademijos dėstytoja, rašanti dramas teatrui nuo 2003 metų. Dramaturgę domina laboratoriniu principu, kartu su kūrybine komanda kuriamos pjesės ir aktualios, socialinės temos. Gabrielės dramos statomos Lietuvoje ir užsienyje (Anglijoje, Ispanijoje, Švedijoje, Suomijoje, Latvijoje ir kt.).
Premjera – 2017 m. spalio 27 d.
Spektaklio trukmė – 2 val.

Ryčio Mažulio koncertas
2019-02-15 18:00 | Šiaulių dailės galerija
Vasario 15-ąją šiuolaikinės muzikos vokalinis ansamblis MELOS (vadovė Erika Žilinskaitė) tęsia Ryčio Mažulio kūrybos koncertų ciklą ,,Mažulio kanonai” ir atvyksta į Šiaulių Dailės Galeriją.
Projektas skirtas aktualizuoti lietuvių hiperminimalistu vadinamo Ryčio Mažulio vokalinę kūrybą. Programoje skambės kūriniai, parašyti prieš keletą dešimtmečių bei tie, kurie buvo sukurti specialiai MELOS kvietimu, pastaraisiais mėnesiais. „Ankstyvieji mano kūriniai buvo rašomi grynai idealistiškai, tarsi „savo malonumui“, neskubant, lėtai „nešiojant“ savyje tekstą ir laukiant, kada ateis tinkama muzikinė mintis… Vėliau profesionalaus kompozitoriaus veikloje radosi daugiau pragmatizmo, įsipareigojimų, sukūrimo terminų ir pan. – su kuo kompozitoriui „tenka gyventi“, mėginant šias puses suderinti. Kita vertus, pagrindiniai komponavimo principai išlieka panašūs, todėl labai toli nuo savęs „pabėgęs“ nesijaučiu.“ – apie pasikeitimus kūrybiniame kelyje kalba autorius.
Ryčio Mažulio, kilusio iš Šiaulių, kūryboje vyrauja kanono komponavimo principas. „Vienas pirmųjų tokių pavyzdžių – gerai žinomas „Karalius Karolis“. Būtent jį kurdamas, po studijų baigimo praėjus tam tikram laikui, įgavau tikėjimą savo paties pamėgtomis priemonėmis, kurių iš esmės laikausi ir dabar.“ – prisimena kompozitorius. Minėtas kūrinys skambės ir koncerto programoje.
Muzikinius kūrinius atlikimo metu lydi specialiai kiekvienai kompozicijai kurtos animacijos, kurių autorius – vaizdo menininkas, taip pat šiaulietis, Adomas Žudys.
Koncerto pradžia 18 val., Šiaulių Dailės galerijos ekspozicijų salėje (Vilniaus g. 245). Po koncerto klausytojai kviečiami sudalyvauti pokalbyje su autoriumi Ryčiu Mažuliu. Pokalbį moderuos kompozitorė Karolina Kapustaitė.
Projektą remia Lietuvos autorių teisių gynimo asociacija LATGA.

Andrius Kaniava „Pasirodymas“
2019-02-14 18:00 | Šiaulių dramos teatras
,,Naujos dainos – geros dainos”.

2019 metų vasario 14 dieną, 18 val Valstybiniame Šiaulių dramos teatre dainuojantis aktorius Andrius Kaniava kviečia į ,,Pasirodymą”. Ne šiaip eilinį koncertą, tačiau į ,,Pasirodymą”, kuriame netrūks profesionaliai išgrotų muzikinių sąskambių, autorinės kūrybos tekstų, dialogų su publika ir pakilios nuotaikos.

,,Pasirodymas” – tai nuoširdus noras parodyti žiūrovams kažką gražiai naujo arba naujai gražaus ir, tuo pačiu, sugriauti nusistovėjusią nuomonę, kad geros gali būti tik senos dainos. Šalia to, tai viliojanti galimybė vieną kartą tiesiai šviesiai atsakyti į amžiną klausimą, kurį jaučia pareigą užduoti kiekvienas žurnalistas: Ką naujo išvys žiūrovai šiame koncerte?

Galime atsakyti sąžiningai ir nedvejodami: – viską!

Visų pirmą – dainų ir tekstų autorių Andrių Kaniavą, kuris nepaisant garbaus amžiaus, stengsis atrodyti kaip naujas. Kartu su juo pasirodys Muzikantai iš didžiosios raidės – Aleksandras Tenas (gitara), Gintas Gascevičius (mušamieji) ir Tadas Dešukas (smuikas) ir dienos šviesą išvys 10 naujų dainų, kurių gyvenimas scenoje prasidės tik šiame „Pasirodyme“. Tie, kurie klausėsi „Atšilusios musės”, lankėsi „Antikvariate“, žygiavo kartu su Sunkiosios Muzikos Orkestru „Musė“ ir leidosi ten, kur plukdė „Laivas Restoranas“, supras, ką norima priminti šiuo „ Pasirodymu“:
Visa, kas sena, kažkada buvo nauja!

Į koncertą Valstybiniame Šiaulių Dramos teatre kviečia geros muzikos ekspertai ,,Bardai LT”.

Šv. Valentino dienos koncertas „1000 ir 1 meilės pasaka“
2019-02-14 18:00 | „Polifonijos” salė
Apie meilę sukurta 1000 ir 1 pasaka, daina, ar šimtas tūkstančių meilės žodžių, bet gražiausiai apie meilę pasakoja Artimųjų Rytų poetai. Kviečiame jus pasinerti į poezijos ir muzikos garsų pripildytą koncertą „1000 ir 1 meilės pasaka”. Čia jūs išgirsite Rumi poezijos, Rabindranato Tagorės eilių ir Šacherezados pasakų bei kitų garsių poetų tekstų meilės tema, lydimų lyriškų smuiko garsų ir svajingų gitaros akordų. Koncerte skambės Francisko Taregos „Arabiškas kapričio“, Roland Diens „Tango en Skai“, Nikolajaus Rimskio-Korsakovo simfoninės siuitos „Šacherezada” motyvai ir kiti užburiantys kūriniai.
Atlikėjai:
MIGLĖ POLIKEVIČIŪTĖ (aktorė)
AGNĖ DOVEIKAITĖ (smuikas)
AURIMAS DRIUKAS (gitara)

Miglė Polikevičiūtė – Nacionalinio Dramos Teatro aktorė. Gimusi 1985m Vilniuje, augusi Grigiškėse, 2004m. Įstojo į Lietuvos Muzikos ir Teatro Akademiją, Rimo Tumino vadovaujamą aktorių kursą, kur įgijo šios specialybės bakalaurą. Jau nuo studijų metų vaidina įvairiuose Vilniaus teatruose, kine bei televizijoje. Dirbusi su daugybe Lietuvos režisierių, kaip antai Rimas Tuminas, Eimuntas Nekrošius, Yana Ross, Jonas Vaitkus, Gintaras Varnas bei daugelis kitų, ir sukūrusi daugiau kaip 30 vaidmenų teatre bei kine. Taipogi žiūrovams šiuo metu gerai žinoma iš populiarios TV novelės „Meilė Gydo“. Už savo vaidmenis Miglė apdovanota Auksiniu Scenos Kryžiumi bei Sidabrine Gerve.
Aurimas Driukas – gitara, vokalas, klavišiniai, efektai. Profesionalus gitaristas, baigęs Lietuvos muzikos ir teatro akademiją J. Kurausko klasikinės gitaros klasę. Atlikėjo muzikinis horizontas itin platus – nuo projektų su Nacionaliniu simfoniniu orkestru iki koncertų su žinomais Lietuvos ir užsienio atlikėjais („Golden parazyth“, Alina Orlova, Jurga Šeduikytė, Ieva Narkutė, grupė „Siela“, vokiečių grupė „Fools Garden“ ir daugelis kt. ).
Agnė Doveikaitė – profesionali smuikininkė, tarptautinių bei respublikinių konkursų laureatė, baigė Nacionalinę M. K. Čiurlionio menų mokyklą bei Lietuvos muzikos ir teatro akademiją. Grojo rinktiniame Baltijos šalių maestro Gidono Kremerio vadovaujamame orkestre „Kremerata Baltica“ bei tarptautiniame orkestre „Orchestra Ensemble Kanawa“ Japonijoje. Agnė griežė solo su Lietuvos nacionaliniu simfoniniu, kameriniu ir kitais žymiais orkestrais, nuolat koncertuoja su kitais garsiais Lietuvos atlikėjais, rengia įvairius meninius projektus ir su aktoriais, šokėjais bei meno terapeutais. Už tarptautinius nuopelnus Agnei paskirta Lietuvos prezidento Valdo Adamkaus padėka, o už meninius labdaros projektus suteiktas Pranciškonų ordino gėrio ambasadorės vardas.

Bilietų kaina 7 ir 5 € (nuolaida taikoma moksleiviams, studentams, senjorams ir neįgaliems pateikus pažymėjimą).
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07
Nuoroda internetu: https://www.ticketmarket.lt/lt/e/renginys/1000-ir-1-meiles-pasaka-polifonijos-sale-bilietai-20190214
Visą sausio mėnesį galite įsigyti „Muzika pro atvirą langą“ ABONEMENTUS! 3 pasirinkti šio ciklo koncertai tik už 15 eurų. ABONEMENTUS galite įsigyti TIK Aušros al. 15, kamerinės salės „Polifonija“ kasoje.

Šeimos savaitgalis fotografijos muziejuje
2019-02-09 14:00 | Fotografijos muziejus
2019 metais kiekvieno mėnesio antrąjį šeštadienį kviečiame apsilankyti Fotografijos muziejuje ir sudalyvauti įvairiuose fotografijos gamybos ar kūrybos procesuose. Tomis dienomis muziejaus edukatoriai supažindins su vis kitomis fotografavimo, nuotraukų gamybos technikomis ar kūrybiškais fotografijos panaudojimo būdais.

2019 m. vasario 9 d. (šeštadienį) kviečiame išbandyti bromoilio technikos interpretaciją. Muziejaus edukaciniame centre, vietoje autentiškai išbalintų nuotraukų, lankytojai grafikos dažais padengs 3D spausdintuvu atspausdintas reljefines latvių fotografo V. Rydzenieko nuotraukas. Dažais padengtą klišę, uždėję ant balto popieriaus lapo ir suspaudę voliniu presu, gaus interpretuotą bromoilio technika atliktą V. Rydzenieko fotografijos atspaudą.
Kaina: 4 Eur (su nuolaida 2 Eur).
Registracija:
Tel. 8 41 524393
El.p. foto@ausrosmuziejus.lt

„Varava“ G.Gascevičiaus albumo pristatymas
2019-02-08 18:00 | „Polifonijos” salė
Unikalaus muzikinio projekto autorius, būgnų, perkusijos virtuozas Gintautas Gascevičius per jau beveik 40 metų siekiančią muzikinę karjerą, daugeliui žinomas kaip legendinės grupės Bix narys. Šiandien Gintautas yra daugelio muzikinių projektų dalyvis, spektaklių ir garso takelių autorius, kuriantis be standartų ir nuolat stebinantis klausytojus netikėtomis mušamųjų, vokalo, vaizdinių konceptualizacijomis.
G. Gascevičiaus solinis albumas „FonoGrafijos“ įvertintas, kaip vienas konceptualiausių 2017 m. išleistų albumų. Ryškiu individualiu braižu išsiskiriantis kūrėjas meno pasaulyje vertinamas kaip ypač originalus muzikinių performansų kūrėjas ir atlikėjas.
Vasario 8 d. 18:00 val. vyks naujojo G. Gascevičiaus albumo „Varava” pristatymas.

Bilietų kaina 10 €.
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07
Nuoroda internetu: https://www.ticketmarket.lt/lt/e/renginys/gintautas-gascevicius-varava-polifonijos-sale-bilietai-20190208

Koncertas Lilian Vieira grupo (Brazilija) SAMBA FEVER
2019-02-07 19:00
Lilian Vieira ir grupė. B R A Z I L I J A. Ko gero, teks išjungti šildymą, nes brazilų atlikėja su programa „Samba Fever“ atšiaurią lietuvišką žiemą užkaitins tikru Brazilijos karnavalo karščiu: ant kelių parklupdantys ritmai, it Amazonės upės tėkmė vilnijančios melodijos, aistros ir temperamento cunamiai privers pašokti nuo kėdžių ir… gal net lėkti į pirmą pasitaikiusį reisą į Rio de Žaneirą. Kas nesvajoja judinti klubų pagal tikrą sambą?

Scenoje Lilian nuo pirmųjų akordų tarsi įelektrina orą ypatingu savo balso tembru, talentu improvizuoti ir užburiančia charizma. Su tik jai būdingu ir Lietuvos publikos taip karštai mylimu pietietišku akimirkos džiaugsmu, protą jaukiančia energija ir sielos gelmėse dilgsinčia nostalgija brazilų atlikėja patieks margą asorti iš įvairiausių sambos atspalvių – samba soul, samba de roda, bossa nova ir kitų – su subtilaus džiazo kruopelytėmis.
Sunku atsispirti šiam kiekvieną laimės ląstelę pažadinsiančiam kokteiliui!
Lilian Vieira Grupo – daugiau nei daug! …Manote, išsėdėsite vietoje?!
Lilian Vieira gimė Brazilijos mieste Teresopolyje (Rio de Žaneiro valstijoje). Sulaukusi 23-ejų atlikėja persikėlė į Nyderlandus.
Dainininkė išsiskiria savo samba soul stiliumi, menančiu Brazilijos muzikos aukso amžių –septintąjį dešimtmetį, kuomet su savo kūrybos šedevrais scenose viešpatavo tokie legendiniai vardai kaip Caetano Veloso, Gilberto Gil, Gal Costa ir Maria Bethânia.
Taip pat brazilų dainininkė žinoma kaip Brazil Electro žanro sumanytoja su grupe „Zuco103“ apkeliavusi pasaulį. Grupei padarius kūrybinę pertrauką, Lilian sukūrė nemažai dainų ir tekstų; jie nuskambėjo su nauja grupe „Lilian Vieira Grupo“ ir sugulė į debiutinį albumą. Lilian Vieira yra išleidusi keturis albumus.

Lilian Vieira Grupo:
Lilian Vieira (vokalas)
Marijn van der Linden (cavaquinho / gitara / vokalas)
Breno Viricimo (bosinė gitara / vokalas)
Emiel van Rijthoven (klavišiniai)
Udo Demandt (mušamieji)

Monikos Bičiūnienės tapybos darbų ir Palmiros Damijonaitienės tautinių juostų paroda
2019-02-07 18:00 | „Laiptų galerija”
Vasario 7 d. 18 val. Laiptų galerijoje atidaroma Monikos Bičiūnienės (1910-2009) tapybos darbų ir Palmiros Damijonaitienės tautinių juostų paroda.
Iš 2019 metų Lietuvos kultūros sostinės Rokiškio į Šiaulius atkeliaujančioje parodoje – tautinės kultūros paveldas – tapytojos Monikos Bičiūnienės ir juostų audėjos, juostų diplomate vadinamos Palmiros Damijonaitienės kūryba.
Maloniai kviečiame!
Paroda veiks iki kovo 6 d.
„Laiptų galerijoje” iki vasario 6 d. galima apžiūrėti Raimundo Sližio (1952-2008) tapybos parodą, iki vasario 5 d. – tarptautinę fotografijų, grafikos parodą „Žiupsnelis druskos”. Autoriai: Alvydas Šalkauskas, Ieva Caruka, Diana Arslanova.

Koncertas „Prisiminimai“
2019-02-05 18:00 | „Polifonijos” salė
Šiaulių kamerinės salės „Polifonija“ pavasario koncertų ciklą „Muzika pro atvirą langą“ pradedame su fortepijoniniu duetu „Baltas garsas“ (Vokietija). Į Lietuvą su specialiai paruošta programa „Prisiminimai“ sugrįžta pasaulio muzikos perlai, kūrinius fortepijonui keturioms rankoms skambinantys Giedrė Žalytė ir Rimvydas Kisevičius.

Giedrės Žalytės-Lutz ir Rimvydo Kisevičiaus nauja koncertinė programa „Prisiminimai“ – tarsi padėka savo gimtajam kraštui ir jo žmonėms. Prisiminimus galima apibrėžti skirtingai, tačiau jie visada susiję su patirtimi. Šiuose „Prisiminimuose“ – sukaupta atlikėjų patirtis, žodžiais neišreiškiami išgyvenimai, mintys ir jausmai. Visi tos patirties prisodrinti garsai vienaip ar kitaip paliečia klausytoją – galbūt kaip švelnus glustelėjimas, o kartais – kaip žiežirba ar žaibas, akimirksniu nušviečiantis mūsų esybę, giliai sielos gelmėse glūdinčius praeities ir dabarties klodus bei priverčiantis susimąstyti apie tai, kas svarbu, o į ką galima pažvelgti tik kaip į momentinę dekoraciją. Vieną akimirką keičia kita. Pajuntame, kiek daug vis dėlto patyrėme. Ir kartu laukiame kitos, staiga ryškiai suliepsnosiančios ir apšviesiančios žiežirbos.
„Džiugu, kad šie muzikai, vieni iš daugelio po pasaulį išsibarsčiusių perlų, netrukus „įkris“ mums tiesiai į glėbį. Belieka jais džiaugtis, grožėtis, gėrėtis ir įsiklausyti į jų muzikinius pasakojimus.
Vokietijos menotyrininkė Barbara Brockstedt sąlytį su menu, kuris yra mūsų tapatybės dalis, yra palyginusi su grįžimu į tėvynę. Tęsdama jos mintį, galiu daryti išvadą, kad tėvynė lydi menininkus visur ir visada. Tad leiskime ir mes Giedrei ir Rimvydui išgirsti jų muzikos sukeltą Jūsų sielų skambesį ir praturtinti jų tėvynės suvokimą, kurį jie išsiveš, skelbdami pasauliui apie mus ir primindami mums apie mus pačius. Įsijunkime į šį gaivinantį dialogą.“ – mintimis dalinasi Irena Ülkekul

PROGRAMA:
Samuel Barber (1910-1981)
Waltz / Pas de deux / Two-Step / Hesitation Tango (Souvenirs Op. 28)
Philip Glass (1937)
Opening („Glassworks“)
I und IV Movements („Four Movements“)
Closing („Mishima“)
Astor Piazzolla (1921-1992)
Café 1930 / Bordell 1900 / Nightclub 1960 (Histoire du Tango)
George Gershwin (1898-1937)
Rhapsody in Blue

APIE ATLIKĖJUS:
Giedrės Lutz ir Rimvydo Kisevičiaus duetas gyvuoja jau 18 metų. Muzikuoti kartu pianistai pradėjo susikirtus keliams Lietuvos Muzikos Akademijoje Vilniuje, kur abu studijavo Prof. V. Vitaitės fortepijono klasėje. Vėliau kaip fortepijoninis duetas patirties sėmėsi pas prof. K. Grybauską. Menų universitete Berlyne su duetu dirbo žinomas vengrų pianistas prof. L. Simon.

Tarptautiniame fortepijoninių ansamblių konkurse Kaune 2000 m. Giedrės ir Rimvydo duetas laimėjo III premiją, o 2002 m. – I premiją bei diplomą uz geriausią privalomo kūrinio interpretaciją. 2001 m. duetas tapo I vietos nugalėtojais konkurse „Ciudad de San Sebastian” (Ispanija). Sėkmė pianistų asamblį lydėjo ir 2007 m. Druskininkuose, kur tarptautiname konkurse „Muzika be sienų” pelnė laureatų vardus: I v. kategorijoje koncertai su kameriniu orkestru ir II v. kategorijoje kamerinė muzika.
2002 m. ir 2003 m. uz muzikinius nuopelnus atlikėjai buvo apdovanoti Lietuvos Respublikos Prezidentūroje.
Pianistai yra nuolat kviečiami dalyvauti įvairiuose muzikiniuose projektuose kaip solistai ar ansamblių dalyviai. Atlikėjai sėkmingai pasirodė daugelyje tarptautinių festivalių („Atžalynas”, „Skambanti banga”, „Sugrįžimai”, „Potsdamer Schlössernacht”, „Fête de la musique”, „Lange Nacht der Museen” ir kt). Muzikai koncertavo tokiose salėse kaip Philharmonie Kammermusiksaal Berlin, Konzerthaus Berlin, Französische Friedrichstadtkirche Berlin, Nikolaisaal Potsdam; Lietuvos nacionalinėje filharmonijoje, Kauno valstybinėje filharmonijoje, Klaipėdos muzikiniame teatre ir kt.

Šiuo metu Giedrė Lutz ir Rimvydas Kisevičius gyvena ir dirba Berlyne. Šalia įvairiapusiškos koncertinės veiklos Giedrė dėsto nuosavoje fortepijono studijoje. Rimvydas vadovauja savo 2007 m. įkurtai muzikos mokyklai „KontraPunkt”. Abiejų pianistų mokiniai yra tapę laureatais Vokietijoje rengiamuose konkursuose „Jugend musiziert”.

Bilietų kaina 7 ir 4 € (nuolaida taikoma moksleiviams, studentams, senjorams ir neįgaliems pateikus pažymėjimą).
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07
Nuoroda internetu: https://www.ticketmarket.lt/lt/e/renginys/fortepijoninis-duetas-baltas-garsas-prisiminimai-polifonijos-sale-bilietai-20190205

Visą sausio mėnesį galite įsigyti „Muzika pro atvirą langą“ ABONEMENTUS! 3 pasirinkti šio ciklo koncertai tik už 15 eurų. ABONEMENTUS galite įsigyti TIK Aušros al. 15, kamerinės salės „Polifonija“ kasoje.

Prancūzų kino festivalis ,,Žiemos ekranai“
2019-01-31 18:00 - 2019-02-02 18:00 | Šiaulių dailės galerija
14-asis prancūzų kino festivalis ,,Žiemos ekranai“ kviečia jus pasitikti… naują pradžią. Netgi rengiant pripažinimo sulaukusį festivalį, kuriame, atrodo, viskas jau puikiai sustyguota, svarbia užduotimi išlieka nuolat tobulėti, nebijoti pokyčių bei eiti koja kojon su naujovėmis. Norėdami padovanoti patį
geriausią prancūzų kino festivalį, atsinaujiname ir stengiamės dar labiau jį priartinti prie Jūsų.
Šiemet festivalis atkeliauja net į dvylika Lietuvos miestų. Kine ,,naujos pradžios“ – dažnai sutinkamas motyvas. Kartais herojai patys nusprendžia keisti gyvenimą, kartais permainas atneša naujos pažintys, o kartais viską paprasčiausiai sudėlioja likimas. Visai kaip mes patys, pagrindiniai filmų veikėjai neretai atsiduria situacijose, reikalaujančiose keistis, susiimti ar atrasti naujų jėgų. O gal suvokti save, grįžtant prie ištakų, kaip tai daro filmo „Gy“ herojus, atsitiesti po nelaimingo įvykio kaip filmo „Besmegenis“ veikėjai, išsivaduoti nuo priklausomybės kaip „Maldoje“, patirti kardinalius pokyčius lyg filme „Važiuojam, jaunuoliai!“ arba kaip Antuanui iš ,,Pirmakursių“ nertis iš kailio, bandant išlaikyti egzaminą. Visa tai – savotiškos naujos pradžios, iš kurių kine gimsta siužetas, socialinis kontekstas bei charizmatiški, mūsų gyvenimą praturtinantys personažai.
Šiemet kviečiame išvysti dviejų prancūzų kino žvaigždžių retrospektyvas. Pirmoji – režisieriaus Henri-Georges‘o Clouzot, dirbusio su tokiais aktoriais, kaip Yves‘as Montand‘as, Charles‘as Vanel‘is ir Simone Signoret. Kūrėjas filmuose vaizduoja sudėtingą laikmetį ir personažus tuo pačiu meistriškai
išlaikydamas įtampą bei įterpdamas netikėtų siužeto vingių. Clouzot yra sukūręs tokius nepamirštamus filmus kaip ,,Atlygis už baimę“ ar ,,Apsėstieji“. Režisieriaus polinkį eksperimentuoti bei naujų rakursų paieškas puikiai vaizduoja dokumentinis filmas, nagrinėjantis jo taip ir nepabaigtą kūrinį ,,Pragaras“. Pastarajame taip pat išvysime Romy Schneider, kuriai skirta antroji ,,Žiemos ekranų“ retrospektyva. Aktorė gimė ir pirmuosius karjeros žingsnius žengė Vokietijoje. Vėliau karjerą tęsė Prancūzijoje, kurioje tapo kino ikona. Romy Schneider dirbo su garsiausiais praėjusio amžiaus 7-9 dešimtmečių režisieriais, tarp jų ir Claude‘u Sautet, nuo kurio filmų Schneider vardas jau nebeatsiejamas.
Jaunųjų žiūrovų laukia specialūs kino seansai ir renginiai.
Festivalio organizatoriai, Prancūzų institutas Lietuvoje bei visi 14-ųjų ,,Žiemos ekranų“ rėmėjai linki atrasti, o kai kam galbūt nauju žvilgsniu išvysti filmus, aktorius ir jų pasakojamas istorijas. Džiaugiamės atrasdami kiną kartu!
Prancūzų institutas Lietuvoje
PROGRAMA ŠIAULIUOSE
Šiaulių dailės galerija
Vilniaus g. 245, siauliugalerija.lt
01.31 KETVIRTADIENIS / JEUDI
18:00 Gasparas vestuvėse / Gaspard va au mariage, 2017, 103’
02.01 PENKTADIENIS / VENDREDI
18:00 Sezaras ir Rozali / César et Rosalie, 1972,
20:30 Atlygis už baimę / Le aalaire de la peur, 1953, 131’
02.02 ŠEŠTADIENIS / SAMEDI
18:00 Maksas ir metalo prekeiviai / Max et les ferrailleurs, 1971, 112’

Plačiau apie filmus
GASPARAS VESTUVĖSE
GASPARD VA AU MARIAGE
Režisierius/Réalisation Antony Cordier
Vaidina/Avec Félix Cordier, Laetitia Dosch
Komiška drama/Comédie dramatique
Orginalo kalba prancūzų/VO français
Subtitrai lietuvių ir anglų kalbomis/Sous-titres lituanien et anglais
2017, 103 min.
Prancūzija/France
N-13
25-erių Gasparas beveik nebendrauja su savo šeima. Viskas pasikeičia, kai tėvas pakviečia jį į savo vestuves. Gasparas nori namiškiams sudaryti kuo geresnį įspūdį, todėl į vestuves pakviečia nepažįstamąją Laurą, kuri už atlygį sutinka apsimesti jo mergina. Tačiau grįžęs namo, vaikinas sunkiai sutaria su savo ekscentriška šeima, kurios pragyvenimo šaltinis – namų ūkyje įkurtas zoologijos sodas…
Antony Cordier – pripažintas režisierius ir scenaristas. Pirmasis ilgametražis Cordier filmas „Šalti dušai“ sulaukė pasisekimo ir tarp žiūrovų, ir kritikų. „Gasparas vestuvėse“ – trečiasis ilgametražis režisieriaus filmas. Pagrindinių vaidmenų atlikėjai Félix’as Moati ir Laetitia Dosch jau kelis kartus įvertinti už vaidmenis įvairiuose kino filmuose.
HENRI-GEORGES’O FILMŲ RETROSPEKTYVA
RÉTROSPECTIVE HENRI-GEORGES CLOUZOT
Henri-Georges’as Clouzot – legendinis prancūzų režisierius ir scenarijaus autorius. Jis tikras trilerio žanro ir įtampos kūrimo meistras. Jo kūryba nuo seno lyginama su Alfred’o Hitchcock’o filmais. Clouzot labai gerbė Hitchcock’ą, todėl vertino šiuos sugretinimus. Clouzot filmai pelnė apdovanojimus
prestižiniuose Kanų, Berlyno, Venecijos ir kituose kino festivaliuose. Režisierius puikiai žinomas ne tik Prancūzijoje, bet ir visame pasaulyje, jo kūryba dažnai atsiduria geriausių filmų sąrašuose.
ATLYGIS UŽ BAIMĘ
LA SALAIRE DE LA PEUR
Režisierius/Réalisation Henri-Georges Clouzot
Vaidina/Avec Yves Montand, Charles Vanel
Nuotykių, trileris/Aventure, thriller
Orginalo kalba prancūzų, italų, ispanų, anglų/VO français, italien, espagnol, anglais
Subtitrai lietuvių ir anglų kalbomis/Sous-titres lituanien et anglais
1953, 131 min.
Prancūzija/France
N-13
Centrinės Amerikos kuro bendrovės darbuotojai gauna pasiūlymą sunkvežimiais vežti pavojingą krovinį su nitroglicerinu, kad būtų galima užgesinti gaisrą naftos gręžinyje. Atlygis milžiniškas, kalnų keliai siauri ir klaidūs, krovinys labai pavojingas. Keturi vyrai leidžiasi į ilgą kvapą gniaužiančią kelionę…
„Atlygis už baimę“ išgarsino Henri-Georges’ą Clouzot visame pasaulyje. Filmas pelnė du prestižiškiausius kino apdovanojimus – Auksinę palmės šakelę Kanų kino festivalyje ir „Auksinį lokį“ Berlyno filmų festivalyje.
Aktorius Charles’as Vanel’is taip pat buvo apdovanotas Kanų kino festivalyje. Pagrindinio vaidmens atlikėjas Yves’as Montand’as – aktorius ir dainininkas, vienas garsiausių Prancūzijos kultūros atstovų. 1977-aisiais Holivude „Atlygį už baimę“ perdirbo režisierius William’as Friedkin’as. Jo sukurta versija „Burtininkas“ yra kūrybiška ir savita, dabar šis filmas taip pat laikomas kino klasika.
PROGRAMA ROMY SCHNEIDER
PROGRAMME EN HOMMAGE À ROMY SCHNEIDER
Romy Schneider – austrų kilmės aktorė, labiausiai išgarsėjusi Prancūzijoje. Jos kūryba įvertinta gausybe
apdovanojimų, tarp jų – ir dvi prestižinės „Cezario“ statulėlės. Nors Romy Schneider mirė gana jauna, ji
spėjo sukurti nemažai įsimintinų vaidmenų. Pasaulyje aktorė labiausiai žinoma už vaidmenį filme
„Baseinas“, kuriame ji dirbo kartu su savo buvusiu mylimuoju Alain’u Delon’u. Kino kritikai beveik
vienareikšmiškai sutaria, kad geriausi Schneider vaidmenys buvo sukurti režisieriaus Claude’o Sautet
filmuose. Su šiuo režisieriumi aktorė dirbo net penkiuose filmuose. Festivalyje išvysite tris labiausiai
pripažintus Sautet darbus, kuriuose vaidino Romy Schneider.

MAKSAS IR METALO PREKEIVIAI
MAX ET LES FERRAILLEURS
Režisierius/Réalisation Claude Sautet
Vaidina/Avec Michel Piccoli, Romy Schneider
Kriminalinis, drama/Policier, drame
Orginalo kalba prancūzų/VO français
Subtitrai lietuvių ir anglų kalbomis/Sous-titres lituanien et anglais
1971, 112 min.
Prancūzija/France
N-13
Policininkas Maksas nori sulaikyti smulkių vagišių grupuotę. Pakeitęs tapatybę, Maksas sukurpia iš pažiūros nepriekaištingą planą pričiupti vagis nusikaltimo vietoje. Jo taikomi metodai kelia klausimų paties policininko moralės atžvilgiu. Deja, Maksas tai suvokia jau per vėlai…
Aktorius Michel’is Piccoli taip norėjo gauti vaidmenį šiame filme, kad į atranką atsinešė tikrą specialiai pasiūtą policininko kostiumą. Jis yra vienas garsiausių visų laikų Prancūzijos aktorių, dirbęs su tokiais režisieriais, kaip Marco Ferreri ir Luis’as Buñuel’is. Per savo ilgą karjerą Michel’is Piccoli už vaidybą pelnė net šešiolika apdovanojimų, tarp jų – „Sidabrinis lokys“ Berlyno filmų festivalyje ir geriausio aktoriaus apdovanojimas Kanų kino festivalyje. Michel’is Piccoli kartu su Romy Schneider suvaidino net septyniuose filmuose, tris iš jų režisavo Claude’as Sautet.

SEZARAS IR ROZALI
CÉSAR ET ROSALIE
Režisierius/Réalisation Claude Sautet
Vaidina/Avec Yves Montand, Romy Schneider, Sami Frey
Ramantinė drama/Drame romantique
Orginalo kalba prancūzų/VO français
Subtitrai lietuvių ir anglų kalbomis/Sous-titres lituanien et anglais
1972, 110 min.
Prancūzija/France
N-13
Sezaras – savimi pasitikintis energingas vyras. Jis dirba metalo laužo viršininku ir nestokoja pinigų. Rozali – Sezaro mergina. Judviejų idilę sujaukia menininkas Davidas, buvęs Rozali mylimasis. Rozali ir Davidas tebemyli vienas kitą. Du vyrai varžosi dėl tos pačios moters meilės, ši kova netikėtai juos suartina…
Už vaidmenį filme „Sezaras ir Rozali“ Yves’as Montand’as gavo prestižinį „David di Donatello“ apdovanojimą, kuris Italijoje prilygsta „Oskaro“ apdovanojimui. Aktorius Sami Frey’us yra dirbęs su tokiais režisieriais, kaip Jean’as Luc’as Godard’as, Agnès Varda ir Henri-George’as Clouzot. Filme vaizduojamus piešinius sukūrė garsūs menininkai, komiksų kūrėjai Jean’as-Marc’as Laureau ir Claude’as Poppé.
